SK Úradný vestník Európskej únie C 89/3

Oznámenie o začatí preskúmania uplynutia platnosti antidumpingových opatrení uplatniteľných na dovoz chloridu draselného s pôvodom v Bielorusku a Rusku

(2005/C 89/03)

Po uverejnení oznámenia o blížiacom sa uplynutí platnosti (1) antidumpingových opatrení platných na dovoz chloridu draselného s pôvodom v Bielorusku, Rusku a na Ukrajine, bola Komisii doručená žiadosť o preskúmanie podľa článku 11 ods. 2 nariadenia Rady (ES) č. 384/96 (2) („základné nariadenie“). Žiadosť o preskúmanie sa týka dovozu chloridu draselného s pôvodom v Bielorusku a Rusku („príslušné krajiny“).

1. ŽIADOSŤ O PRESKÚMANIE

Žiadosť podala 10. februára 2005 Európska asociácia výrobcov potaše (APEP) („žiadateľ“) v mene výrobcov zastupujúcich podstatnú časť, v tomto prípade viac ako 99 %, z celkovej výroby chloridu draselného v rámci Spoločenstva.

2. VÝROBOK

Výrobok, ktorého sa preskúmanie týka, je chlorid draselný s pôvodom v Bielorusku a Rusku („príslušný výrobok“), v súčasnosti zatriedený pod číselné znaky KN 3104 20 10, 3104 20 50, 3104 20 90 a špeciálne zmesi v súčasnosti zatriedené pod číselné znaky KN ex 3105 20 10, ex 3105 20 90, ex 3105 60 90, ex 3105 90 91 a ex 3105 90 99. Tieto kódy KN sa uvádzajú len pre informáciu.

3. SÚČASNÉ OPATRENIA

V súčasnosti platné opatrenia predstavujú konečné antidumpingové clo uložené nariadením Rady (ES) č. 3068/92 (3).

4. DÔVODY PRESKÚMANIA

Žiadosť sa odôvodňuje tým, že uplynutie platnosti opatrení by mohlo viesť k pokračovaniu alebo opätovnému výskytu dumpingu a ujmy spôsobenej výrobnému odvetviu Spoločenstva.

Žiadateľ so zreteľom na ustanovenia článku 2 ods. 7 základného nariadenia určil pre Bielorusko normálnu hodnotu na základe ceny vo vhodnej krajine s trhovým hospodárstvom, ktorá je uvedená v odseku 5.1 písm. d) tohto oznámenia. Tvrdenie o pokračovaní dumpingu sa zakladá na porovnaní normálnej hodnoty stanovenej v prechádzajúcej vete, s vývoznými cenami príslušného výrobku týkajúcimi sa vývozu do EÚ.

Tvrdenie o pokračovaní dumpingu pre Rusko sa zakladá na porovnaní normálnej hodnoty určenej na základe domácich cien a vytvorenej normálnej hodnoty s vývoznými cenami príslušného výrobku týkajúcimi sa vývozu do EÚ.

Na základe uvedených skutočností sú vypočítané dumpingové rozpätia značné.

Čo sa týka opätovného výskytu dumpingu, údajne ide o vývoz z príslušných krajín do tretích krajín alebo území, ako je Čína, Brazília, Nórsko, Švajčiarsko, India a Severná Amerika, za dumpingové ceny.

Žiadateľ poskytol dôkazy o tom, že dovoz príslušného výrobku z Bieloruska a Ruska sa celkovo zvýšil v absolútnej hodnote a v hodnote podielu na trhu.

Objemy a ceny dovezeného príslušného výrobku mali údajne aj naďalej, okrem iných dôsledkov, negatívny dosah na podiel na trhu, predávané množstvá a úroveň účtovaných cien výrobným odvetvím Spoločenstva, čo viedlo k značným nepriaznivým vplyvom na celkovú výrobu a finančnú situáciu odvetvia Spoločenstva.

Žiadateľ tiež tvrdí, že ďalší škodlivý dumping je pravdepodobný. Žiadateľ v tejto súvislosti predkladá dôkazy o tom, že ak by sa umožnilo ukončenie opatrení, súčasná úroveň dovozu príslušného výrobku by sa pravdepodobne zvýšila v dôsledku nevyužívanej výrobnej kapacity a/alebo plánovaného zvýšenia výrobnej kapacity v príslušných krajinách.

Žiadateľ taktiež tvrdí, že nestabilná situácia v rámci výrobného odvetvia Spoločenstva by sa ďalej zhoršovala, ak by sa umožnilo ukončenie opatrení a akýkoľvek opätovný výskyt značného dovozu z príslušných krajín za dumpingové ceny by pravdepodobne viedol k opätovnému výskytu ďalšej ujmy výrobného odvetvia Spoločenstva.

5. POSTUP

Keďže sa po porade s Poradným výborom stanovilo, že existujú dostatočné dôkazy na odôvodnené začatie preskúmania uplynutia platnosti, Komisia týmto začína preskúmanie v súlade s článkom 11 ods. 2 základného nariadenia.

5.1. Postup pri určovaní pravdepodobnosti dumpingu a ujmy

Prešetrovanie stanoví, či je pravdepodobné alebo nepravdepodobné, že uplynutie platnosti opatrení by viedlo k pokračovaniu alebo opätovnému dumpingu a ujmy.

a) Odobratie vzorky

Komisia sa môže vzhľadom na zrejmý počet strán, ktoré sa zúčastňujú tohto konania, rozhodnúť pre odobratie vzorky v súlade s článkom 17 základného nariadenia.

i) Odobratie vzorky u dovozcov

Aby mohla rozhodnúť, či je odobratie vzorky potrebné, a ak je potrebné, aby mohla vybrať vzorku, Komisia žiada týmto všetkých dovozcov alebo zástupcov konajúcich v ich mene, aby sa prihlásili a poskytli tieto informácie o svojej spoločnosti alebo spoločnostiach v rámci lehoty stanovenej v odseku 6 písm. b) i) a vo formách uvedených v odseku 7 tohto oznámenia:

— názov, adresa, e-mailová adresa, telefón a fax, a/alebo telexové čísla a kontaktná osoba,

— celková výška obratu spoločnosti v eurách od 1. januára 2004 do 31. decembra 2004,

— celkový počet zamestnancov,

— špecifikácia činností spoločnosti vzhľadom na príslušný výrobok,

— objem a ďalší predaj dovezeného príslušného výrobku na trh Spoločenstva v tonách a hodnota v euro dovozu od 1. januára 2004 do 31. decembra 2004,

— názvy a špecifikácia činností všetkých dotknutých spoločností, ktoré sa zaoberajú výrobou a/alebo predajom príslušného výrobku,

— akékoľvek ďalšie príslušné informácie, ktoré by pomohli Komisii pri výbere vzorky,

— vyjadrenie, či spoločnosť alebo spoločnosti súhlasia s ich zaradením do vzorky, čo predpokladá vyplnenie dotazníka a prijatie prešetrovania uvedených odpovedí na mieste.

S cieľom získať informácie, ktoré pokladá za nevyhnutné pri výbere vzorky vývozcov Komisia môže taktiež kontaktovať známe združenia vývozcov.

ii) Konečný výber vzorky

Všetky zúčastnené strany, ktoré by chceli predložiť akékoľvek príslušné informácie týkajúce sa výberu vzorky, musia tak urobiť v lehote stanovenej v odseku 6 písm. b) bodu ii) tohto oznámenia.

Komisia zamýšľa urobiť konečný výber vzorky po porade s príslušnými stranami, ktoré prejavili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v odseku 6 písm. b) bodu iii) tohto oznámenia a musia spolupracovať v rámci prešetrovania.

b) Dotazníky

Komisia s cieľom získať informácie, ktoré pokladá pri prešetrovaní za nevyhnutné, pošle dotazníky skúmanému výrobnému odvetviu Spoločenstva a združeniu výrobcov v Spoločenstve, vývozcom/výrobcom v Bielorusku a Rusku, združeniu vývozcov/výrobcov, dovozcom, ktorémukoľvek združeniu dovozcov uvedeného v žiadosti alebo ktorý spolupracoval pri prešetrovaní vedúcom k opatreniam, ktoré sú predmetom súčasného preskúmania, a štátnym orgánom príslušných vyvážajúcich krajín.

V každom prípade všetky zúčastnené strany by mali okamžite faxom kontaktovať Komisiu, aby zistili, či sú na zozname v žiadosti a ak je to potrebné, vyžiadať dotazník v rámci lehoty stanovenej v odseku 6 písm. a) bodu i) tohto oznámenia za predpokladu, že lehota stanovená v odseku 6 písm. a) bodu ii) tohto oznámenia sa týka všetkých zúčastnených strán.

Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a) bodu ii) tohto oznámenia.

c) Zhromažďovanie informácií a vypočutia

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako uvedené v dotazníku a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a) bodu ii) tohto oznámenia.

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú konkrétne dôvody na ich vypočutie. Táto žiadosť sa musí predložiť v rámci lehoty stanovenej v bode 6 písm. a) bod ii) tohto oznámenia.

d) Výber krajiny s trhovým hospodárstvom

V predchádzajúcom prešetrovaní bola na určenie normálnej hodnoty v prípade Bieloruska ako vhodná krajina s trhovým hospodárstvom použitá Kanada. Komisia predpokladá, že na tento účel použije znovu Kanadu. Týmto sa zúčastnené strany vyzývajú, aby sa vyjadrili k vhodnosti výberu tejto krajiny v rámci presne stanovenej lehoty v bode 6 písm. c) tohto oznámenia.

5.2. Postup určenia záujmov Spoločenstva

V súlade s článkom 21 základného nariadenia a v prípade, že sa potvrdí pravdepodobnosť pokračovania alebo opätovného výskytu dumpingu a ujmy, určí sa, či zachovanie alebo zrušenie antidumpingových opatrení nebude poškodzovať záujmy Spoločenstva. Z tohto dôvodu výrobné odvetvie Spoločenstva, dovozcovia, združenia, ktoré ich zastupujú, zástupcovia užívateľov a reprezentatívne spotrebiteľské organizácie, za predpokladu, že dokážu objektívne prepojenie medzi svojou činnosťou a príslušným výrobkom, sa môžu v rámci lehoty stanovenej v odseku 6 písm. a) bodu ii) tohto oznámenia, prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu požiadať o vypočutie, pokiaľ uvedú konkrétne dôvody na ich vypočutie v rámci lehoty stanovenej v odseku 6 písm. a) bodu iii) tohto oznámenia. Treba poznamenať, že informácie predložené podľa článku 21 sa budú brať do úvahy, ak boli v čase predloženia podložené praktickými dôkazmi.

6. ČASOVÉ LEHOTY

a) Všeobecné lehoty

i) Pre strany na vyžiadanie dotazníka

Všetky zúčastnené strany, ktoré nespolupracovali na prešetrovaní vedúcemu k opatreniam, ktoré boli predmetom súčasného preskúmania, by si mali vyžiadať dotazník čo najskôr, najneskôr však 15 dní po uverejnení tohto oznámenia v Úradnom vestníku Európskej únie.

ii) Strany, ktoré sa chcú prihlásiť, predložia vyplnené dotazníky a ďalšie informácie.

Všetky zúčastnené strany, ak sa ich zastúpenia majú zohľadniť počas prešetrovania, sa musia prihlásiť, kontaktovať Komisiu, oznámiť svoje stanoviská a predložiť vyplnené dotazníky či akékoľvek ďalšie informácie 40 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatňovanie väčšiny procesných práv stanovených v základnom nariadení závisí od prihlásenia sa strany v rámci uvedeného obdobia.

iii) Vypočutia

V rámci uvedenej 40-dňovej lehoty môžu všetky zúčastnené strany taktiež požiadať o vypočutie pred Komisiou.

b) Presne stanovená lehota týkajúca sa odobratia vzorky

i) Informácie špecifikované v odseku 5.1 písm. a) bodu i) treba Komisii doručiť do 15 dní odo dňa uverejnenia tohto oznámenia v Úradnom vestníku Európskej únie, za predpokladu, že Komisia zamýšľa konzultovať svoj konečný výber s príslušnými stranami, ktoré prejavili svoju ochotu byť zaradené do vzorky do 21 dní od uverejnenia tohto oznámenia v Úradnom vestníku Európskej únie.

ii) Všetky ďalšie závažné informácie týkajúce sa výberu vzorky s odvolaním sa na odsek 5.1 písm. a) ii) musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Odpovede na dotazník od strán zaradených do vzorky musia byť Komisii doručené do 37 dní odo dňa oznámenia o ich zaradení do vzorky.

c) Osobitná lehota na výber krajiny s trhovým hospodárstvom

Strany zúčastňujúce sa na prešetrovaní sa môžu vyjadriť k vhodnosti Kanady, ktorá, ako je uvedené v bode 5.1 písm. d) tohto oznámenia, sa predpokladá použiť ako krajina s trhovým hospodárstvom na účely určenia normálnej hodnoty, pokiaľ ide o Bielorusko. Tieto pripomienky musia byť doručené Komisii do 10 dní odo dňa uverejnenia tohto oznámenia v Úradnom vestníku Európskej únie.

7. PÍSOMNÉ PODANIA, VYPLNENÉ ODPOVEDE NA DOTAZNÍKY A KOREŠPONDENCIA

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať názov, adresu, adresu elektronickej pošty, číslo telefónu a faxu a/alebo telexové čísla zúčastnenej strany. Všetky písomné podania, vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytujú ako dôverné, sa označujú ako „Obmedzené“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „NA ÚČELY KONTROLY ZÚČASTNENÝMI STRANAMI“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax: (32-2) 295 65 05

8. ODMIETNUTIE SPOLUPRÁCE

V prípadoch, ak ktorákoľvek zúčastnená strana odmietne umožniť prístup k potrebným informáciám alebo ich inak neposkytne v stanovenej lehote, alebo výrazne bráni prešetrovaniu, pozitívne či negatívne zistenia sa môžu v súlade s článkom 18 základného nariadenia stanoviť na základe dostupných skutočností.

Ak sa zistí, že ktorákoľvek zúčastnená strana poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu využiť dostupné skutočnosti. Ak niektorá zo zúčastnených strán nespolupracuje alebo spolupracuje iba čiastočne, a zistenia sa preto zakladajú na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

9. ČASOVÝ ROZVRH PREŠETROVANIA

Podľa článku 11 ods. 5 základného nariadenia bude prešetrovanie uzavreté do 15 mesiacov odo dňa uverejnenia tohto oznámenia v Úradnom vestníku Európskej únie.

(1) Ú. v. EÚ C 249, 8. 10. 2004, s. 3.

(2) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (EÚ) č. 461/2004 (Ú. v. EÚ L 77, 13.3.2004, s. 12).

(3) Ú. v. ES L 308, 24.10.1992, s. 41. Nariadenie naposledy zmenené a doplnené nariadením Rady (ES) č. 992/2004 (Ú. v. EÚ L 182, 19.5.2004, s. 23.).